钦定古今图书集成/历象汇编/岁功典/第087卷 > 唐
## 钦定古今图书集成/历象汇编/岁功典/第087卷 > 唐

### 高祖武德 年冬至祭皇地祇于方丘神州地祇于北郊以景帝配

按《唐书高祖本纪》不载。　按《礼乐志》云云。

====太宗贞观十四年十一月甲子朔日南至有事于圆丘====按：《旧唐书太宗本纪》云云。

### 元宗开元 年定冬至朝贺之礼

按《唐书元宗本纪》，不载　按《礼乐志》：“皇帝冬至受群
臣朝贺而会。前一日，尚舍设御幄于太极殿，有司设
群官客使等次于东西朝堂，展县置案，陈车舆，又设
解剑席于县西北横街之南，文官三品以上位于横
街之南道东，襄宁侯位于三品之下，介公、酅公位于
道西，武官三品以上位于介公之西少南，文官四品、
五”品位于县东，六品以下位于横街之南。又设诸州
朝集使位，都督、刺史三品以上位于文武官三品之
东西，四品以下分方位于文武官当品之下，诸州使
人又于朝集使之下，诸亲于四品、五品之南。设《诸蕃
方客》位三等以上：东方、南方在东方朝集使之东，西
方、北方在西方朝集使之西，每国异位，重行北面。四
等以下分方位于朝集使六品之下。又设门外位：文
官于东朝堂，介公、酅公在西朝堂之前，武官在介公
之南，少退，每等异位，重行。诸亲位于文武官四品五
品之南。诸州朝集使东方，南方位宗亲之南，使人分
方于朝集使之下。诸方客东方，南方在东方朝集使
之南，西方、北方在西方朝集使之南，每国异位，重行
其日，将士填诸街勒所部列黄麾大仗屯门及陈于
殿庭。群官就次。侍中版奏：“请中严。”诸侍卫之官诣阁
奉迎。吏部、兵部、主客、户部赞群官、客使俱出次。通事
舍人各引就朝堂前位，引四品以下及诸亲客等应
先置者入就位。侍中版奏：“外办。”皇帝服通大冠、绛纱
袍，御舆出自西房，即御座南向坐。符宝郎奉宝置于
前，公王以下及诸客使等以次入就位。典仪曰：“再拜。”
赞者承传，在位者皆再拜。上公一人诣西阶席，脱舄，
跪，解剑，置于席，升，当御座前北面跪贺，称：“某官臣某
言：天正长至，景福维新。伏惟开元神武皇帝陛下如
日之昇。”乃降阶诣席，跪佩剑，俛伏，兴，纳舄复位，在位
者皆再拜。侍中前承诏，降诣群官东北，西面称：“有制。”
在位者皆再拜。宣制曰：“履长之庆，与公等同之。”在位
者皆再拜舞蹈，三称万岁，又再拜。初，群官将朝，中书
侍郎以诸州镇表别为一案，俟于右延明门外，给事
中以祥瑞案俟于左延明门外。侍郎、给事中俱就侍
臣班。初入，户部以诸州贡物陈于太极门东东西廊，
礼部以诸蕃贡物可执者，蕃客执入就位，其馀陈于
朝堂前。上公将入门，中书侍郎、给事中皆降，各引其
案入，诣东西阶下立。上公将升贺，中书令、黄门侍郎
俱降，各立，取所奏之文以次升。上公已贺，中书令前
跪奏《诸方表》，黄门侍郎又进跪奏“祥瑞”，俱降，置所奏
之文于案。侍郎与给事中引案退至东西阶前，案出。
初侍中已宣制，朝集使及蕃客皆再拜。户部尚书进
诣阶间，跪奏称：“户部尚书臣某言，诸州贡物请付所
司。”侍中前承制，退称：“制曰可。”礼部尚书以次进诣阶
间，跪奏称：“礼部尚书臣某言，诸蕃贡物请付所司。”侍
中前承制，退称：“制曰可。”太府帅其属受诸州及诸蕃
贡物，出归仁、纳义门，执物者随之。典仪曰：“再拜。”通事
舍人以次引北面位者出，侍中前跪奏称：“侍中臣某
言，礼毕。”皇帝降座，御舆入自东房，侍臣从至阁，引东
西面位者以次出，蕃客先出。冬至不奏祥瑞，无诸方
表。其会则太乐令设登歌于殿上，二舞入立于县南。
尚舍设群官升殿者，坐文官三品“以上于御座东南，
西向；介公、酅公在御座西南，东向；武官三品以上又
于其后。朝集使、都督、刺史、蕃客三等以上座如立位，
设不升殿者座各于其位。”又设群官解剑席于县之
西北，横街之南。尚食设寿尊于殿上东序之端，西向，
设坫于尊南，加爵一。《太官令》设升殿者酒尊于东西
厢近北，设在庭群官酒尊，各于其座之南，皆有坫幕，
俱障以帷。吏部、兵部、户部主客赞群官、客使俱出次。
通事舍人引就朝堂前位，又引非升殿者次入就位。
侍中版奏：“外办。”皇帝服通天冠、绛纱袍，御舆出自西
房，即御座。典仪一人升就东阶上。通事舍人引公王
以下及诸客使，以次入就位。侍中进当御座前，北面
跪奏称：“侍中臣某言，请延诸公王等升。”又侍中称：“制
曰可。”侍中诣东阶上西面称“制延公王等升。”殿上典
仪承传，阶下赞者又承传，在位者皆再拜。应升殿者
诣东西阶，至解剑席，脱舄，解剑，升上公一人升阶少
东，西面立于座后。光禄卿进诣阶间，跪奏称：“臣某言，
请赐群臣上寿。”侍中称：“制曰可。”光禄卿退，升诣酒尊
所，西向立。上公诣酒尊所，北面。尚食酌酒一爵授上
公，上公受爵进前，北面授殿中监，殿中监受爵，进置
御前。上公退，北面跪称：“某官臣某等稽首言：天正长
至，臣某等不胜大庆，谨上千秋万岁寿。再拜。”在位者
皆再拜，立于席后。侍中前承制，退称：“敬举公等之觞。”
在位者又再拜。殿中监取爵奉进，皇帝举酒，在位者
皆舞蹈，三称万岁。皇帝举酒讫，殿中监进受虚爵以
授尚食，尚食受爵于坫初，殿中监受虚爵。殿中典仪
唱：“再拜。”阶下赞者承传，在位者皆再拜。上公就座后
立。殿中典仪唱：“就坐。”阶下赞者承传，俱就坐。歌者琴瑟升座，笙管立阶间。尚食进酒至阶，殿上典仪唱：“酒
至，兴。”阶下赞者承传，坐者皆俛伏，起，立于席后。殿中
监到阶省酒，尚食奉酒进，皇帝举酒，太官令又行群
官酒。酒至殿上，典仪唱：“再拜”，阶下赞者承传，在位者
皆再拜，搢笏，受觯。殿上典仪唱：“就坐。”阶下赞者承传，
皆就坐。皇帝举酒，尚食进受虚爵，复于坫，觞，行三周。
尚食进御食，食至阶，殿上典仪唱：“食至，兴。”阶下赞者
承传，坐者皆起，立座后。殿中监到阶省案。尚食品尝
食讫，以次进置御前。太官令又行群官案。设食讫，殿
上典仪唱：“就坐。”阶下赞者承传，皆就坐。皇帝乃饭，上
下俱饭，御食毕，仍行酒，遂设庶羞，二舞作。若赐酒，侍
中承诏诣东阶上，西面称：“赐酒。”殿上典仪承传，阶下
赞者又承传。坐者皆起，再拜立受觯，就席坐饮，立授
虚爵，又再拜。就坐。酒行十二遍，会毕，殿上典仪唱：“可
起。”阶下赞者承传，上下皆起，降阶，佩剑，纳舄复位。位
于殿庭者仍立于席后。典仪曰：“再拜。”赞者承传，在位
者皆再拜。若有赐物，侍中前承制，降诣群官东北，西
面称：“有制。”在位者皆再拜。侍中宣制，又再拜。以次出。
侍中前跪奏称：“侍中臣某言，礼毕。”皇帝兴，御舆入自
东房。东西面位者以次出。

### 德宗贞元六年十一月庚午日南至亲祀郊丘

按《旧唐书德宗本纪》：“贞元六年九月己卯，诏：十一月
八日，有事南郊、太庙，行从官吏将士，一切并令自备
食物。其诸司先无公厨者，以本司阙职物充。其王府
官，度支量给廪物。其仪仗礼物，并仰御史樽节处分。
十一月庚午，日南至，上亲祀昊天上帝于郊丘，礼毕
还宫，御丹凤楼宣赦见禁囚徒，减罪一等。立仗将士”
及诸军兵，赐十八万段匹。

贞元九年十一月乙酉，日南至，上亲郊圆丘。

按《旧唐书德宗本纪》，贞元九年十一月乙酉，日南至，
上亲郊圆丘。是日还宫，御丹凤楼，制曰：“朕以寡德，祇
膺大宝，励精理道，十有五年。夙夜惟寅，罔敢自逸，小
大之务，莫不祗勤。皇灵怀顾，宗社垂祐，年谷丰阜，荒
服会同，远至迩安，中外咸若。永惟多祜，实荷元休。是
用虔奉礼章，躬荐郊庙，克展因心之敬，获申报本之”
诚。庆感滋深，悚惕惟励。大福所赐，岂独在予。思与万
方，均其惠泽。可大赦天下。